


РЕКВИЗИТИ ЗА НАСТАВУ ФИЗИЧКОГ ВАСПИТАЊА У КУЋНИМ УСЛОВИМА
Настава на даљину је променила све, до тада примењиве, начине рада у образовању. Изненада су се сви учесници у образовном процесу нашли у новој ситуацији. Одржавање наставе физичког васпитања је, у редовној настави, веома често везана за справе и реквизите. 
Ученици-це су се нашли у ситуацији да вежбају у кућним условима и да се најчешће вежба без реквизита и справа. Мало је оних који у кућама имају тренажере као справе попут бицикл ергометра, степера, боксерских врећа за ударање, рипстолова (шведских лестви), струњача и слично. Као справе се, у кућним условима, могу користити столице, столови, каучеви, кревети...
Када су реквизити у питању они се могу направити. Ђаци воле да имају нешто у рукама када вежбају. То их више мотивише за рад него када то раде без реквизита. Ево неколико савета шта све може да се искористи и направи како би ђаци вежбали, у кућним условима, са реквизитима.
По препоруци стручњака руке су се прале много чешће него иначе али се нису смеле брисати пешкирима већ убрусима. Убруси када се потроше остаје картонски ваљак који се, углавном, баца. Тај картонски ваљак се може користити као палица за вежбање. Мањи ваљак који остаје кад се потроши тоалетни папир, такође може бити реквизит. Два мања ваљка се могу држати у свакој руци по један. Ако се ваљци обоје разним бојама или се облепе шареним папирима постају још веселији и лепши. У млађим разредима наставници разредне наставе могу ђацима задати да на настави ликовног обоје или облепе шареним папирима ваљке и да направе корелацију ова два предмета, а да ђаци добију прелепе реквизите за вежбање. Овако направљене „палице“ могу се користити у уводном делу вежбања (поскоци преко „палица“), припремном делу као и за разне штафетне игре и полигоне.
Мараме могу такође бити реквизит и заменити вежбе палицом када се уролају.
Ако неко од укућана зна да шије може направити кесицу димензија 25 пута 25 цм и унутра убацити пиринач. Врећице се иначе пуне песком али и пиринач може послужити у кућним условима. Пуњене врећице су одличан реквизит за вежбе равнотеже, правилног ходања (ако се ставе на главу), прескакања преко њих поскоцима, вежбе обликовања са пребацивањем врећице из руке у руку су знатно интересантније него кад се раде без реквизита. Код јачања мускулатуре ногу ђаци могу сести, наслонити се на руке и пребацивати ноге преко врећице или врећицу ставити на стопала и подизати ноге да се она котрља до стомака. Могу се радити вежбе на стомаку за јачање мишића леђа тако да се вречица подиже испруженим рукама или ногама.
Ако је у породици више деце различитог узраста, а деца немају обруч, може се узети ластиш од неколико метра, ширине 2-3 цм и увући у материјал. Материјал је за трећину дужи и ширине 10 цм. Ластиш се ушије за оба краја, а материјал се ушије са дугметом на крају, да би се ластиш мењао ако пукне. Материјал служи да се деца не би повредила ако ластиш пукне. На тај начин смо добили реквизит округлог облика. Више деце може вежбати овим реквизитом истовремено ако је ластиш довољне величине. Што је већи број деце ластиш мора бити већи. Деца могу трчати у једном правцу па у другом око ластиша док је ластиш на поду. Поскоцима ускакати и искакати из простора који је оградио ластиш. За вежбе обликовања је одличан јер старија деца, која знају покрете, демонстрирају и помажу млађој деци да покрете савладају. Вежбе снаге, за јачање стомака и леђа, могу радити истовременим подизањем ластиша рукама или ногама у лежећем положају. 
У приградским насељима, где има кукуруза, окруњен клип кукуруза на средини, млађим ђацима, изгледа као тег. Уз два клипа кукуруза дете ће бити мотивисаније за вежбање јер у свакој руци има „тег“ који га мотивише за рад. Ако се тако направљени „тегови“ прелакирају могу се користити више пута за вежбање.
Старији ученици могу вежбе обликовања радити са реквизитима различите тежине. Веома је једноставно дозирање тежине реквизита ако се узму флашице са водом. Прво урадити вежбе са малим флашицама од 0,5 литара, па са флашицама од 0,75 литара, од литар, литар и по и две литре. Флашице се могу користити за шиафетну игру у којој се преносе са једног места на друго и то у трајању од неколико минута (време трајања вежбе зависи од утренираности ученика-це). Та вежба се може урадити 20 пута, а да се измери време за колико је урађена. Мерењем времена се прати напредак сваког појединца. Најлакше је ако се такмичи више ђака ко ће брже.
Ово су само неке од идеја за вежбање са реквизитима у кућним условима. Надамо се да ћемо следећу ситуацију, у којој ћемо учити ђаке на даљину, спремније дочекати а да ће ови савети помоћи да наши ђаци лепше и боље вежбају.

